Den tidligere Hammerodde-færge fik i går nyt navn og flag på Øresundsværftet i Landskrona. Færgen hedder nu Stena Vinga, og skal fremover sejle under det svenske flag på Stena Lines rute mellem Frederikshavn og Göteborg. - Det bliver spændende at følge processen og Stena Vingas forvandling til et Stena Line fartøj. Det er et omfattende arbejde, som skal gennemføres på kort tid. Nu ser vi frem til at Stena Vinga erstatter Stena Gothica, og tager del i færgetrafikken på ruten sammen med Stena Danica og Stena Jutlandica, siger Tony Michaelsen, der er chef for Stena Lines færgeruter mellem Sverige og Danmark. Selskabet oplyser, at Stena Vinga blev købt fra det danske rederi Færgen for godt et år siden. Den nye færge er en del af Stena Lines vækststrategi for færgetrafikken mellem Sverige og Danmark. Planen er, at Stena Vinga skal være i drift fra midten af september. Stena Line er verdens største privatejede færgerederi, og råder over 38 fartøjer samt 21 færgeruter i Nordeuropa.

Referat:
Færgen skal erstatte Stena Gothica, der i dag sejler på ruten Frederikshavn-Göteborg.